31998D0294
L 131/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 април 1998 година
относно пускането на пазара на генетично модифицирана царевица (Zea mays L. линия MON 810) съгласно Директива 90/220/ЕИО на Съвета
(текст от значение за ЕИП)
(98/294/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/220/ЕИО на Съвета от 23 април 1990 г. относно доброволното освобождаване на генетично модифицирани организми в околната среда (1), последно изменена с Директива 97/35/ЕО на Комисията (2), и по-специално член 13 от нея,
като има предвид, че членове 10 - 18 от Директива 90/220/ЕИО определят процедура на Общността, предоставяща възможност на компетентните органи на държавите-членки да дават съгласието си при пускане на пазара на продукти, съдържащи или състоящи се от генетично модифицирани организми;
като има предвид, че съобщение относно пускането на пазара на такъв продукт е било изпратено до компетентните органи на Франция;
като има предвид, че компетентните органи на Франция впоследствие са изпратили досието на въпросния продукт на Комисията с благоприятно становище;
като има предвид, че компетентните органи на други държави-членки са повдигнали възражения срещу въпросното досие;
като има предвид, че нотификаторът впоследствие е променил предлаганото етикетиране в първоначалното досие, както следва:
-
да се отбележи на чувалите със семена, че съдържат семена от царевица, получени чрез генетично модифициране с цел получаване на царевица, устойчива на токсина от Bacillus thuringiensis,
-
да се снабдят всички купувачи на такива семена с техническо ръководство, съдържащо изчерпателна информация за развитието, начина на действие и използването на семената, включително и използването на биотехнология за развитието им и необходимостта от предписани практики за поддържане на устойчивостта им против вредни насекоми,
-
да се информират европейските търговци на зърно, че е получено разрешение за царевицата с линия MON 810 и да им се осигури пълна информация за продукта,
-
да се информират международните търговци на царевица в онези страни, където царевицата с линия MON 810 е разрешена за производство, че тази царевица е получила разрешение за производство, че е получена посредством методи за генетично модифициране и че зърнените пратки може да съдържат генетично модифицирани зърна,
-
да се информират международните търговци и съответните власти в страните, изнасящи царевица, че всички декларации, придружаващи международните пратки, трябва да съответстват на изискванията на Директива 90/220/ЕИО,
-
да се препоръча декларациите, придружаващи международните пратки, да включват думите „може да съдържат генетично модифицирани зърна“;
като има предвид, че нотификаторът е дефинирал стратегия за управление с цел минимизиране развитието на устойчивост на насекоми и е предложил да информира Комисията и/или компетентните власти на държавите-членки за резултатите от мониторинга на този аспект;
като има предвид, че в съответствие с член 13, параграф 3 от Директива 90/220/ЕИО от Комисията се иска да вземе решение в съответствие с процедурата, установена в член 21 от посочената директива;
като има предвид, че Комисията потърси становището на съответните научни комитети, учредени с Решение 97/579/ЕО на Комисията (3), за това досие; като има предвид, че становището бе дадено на 10 февруари 1998 г. от Научния комитет по растенията, който заключи, че няма причина да се счита, че вносът на този продукт с цел използване като всяко друго царевично зърно може да окаже неблагоприятен ефект върху здравето на хората и околната среда;
като има предвид, че след като разгледа всяко едно от повдигнатите възражения в светлината на Директива 90/220/ЕИО, информацията, предоставена в досието, и становището на Научния комитет по растенията, Комисията заключи, че няма причина да се смята, че върху здравето на хората и околната среда ще окаже отрицателно въздействие въвеждането в царевицата на синтетичния ген cryIA (b), отговарящ за устойчивостта към насекоми;
като има предвид, че член 11, параграф 6 и член 16, параграф 1 от Директива 90/220/ЕИО предвиждат допълнителни предпазни мерки в случай на нова информация за потенциални рискове от продукта;
като има предвид, че мерките, предвидени в настоящото решение, са в съответствие със становището на комитета, учреден съгласно член 21 от Директива 90/220/ЕИО,
ПРИЕ НАСТОЯЩОТО РЕШЕНИЕ:
Член 1
1. Без да се засягат други разпоредби на Общността, и по-специално Директиви 66/402/ЕИО (4) и 70/457/ЕИО на Съвета (5) и Регламент (ЕО) № 258/97 на Европейския парламент и на Съвета (6), и при условията на параграф 2 от настоящия член компетентните органи на Франция дават съгласието си за пускането на пазара на следния продукт, за който са известени от „Monsanto Europe SA“ (писмо № C/F/95/12-02):
родствени линии и хибриди, получени от царевица линия MON 810, съдържаща ген cryIA (b) от Bacillus thuringiensis subsp. kurstaki, под контрола на усилващ стимулатор 35S от мозаичен вирус по карфиола и интрон от гена, отговарящ за протеин 70 в царевицата срещу температурен стрес.
2. Съгласието важи за зърно от потомствата, получени от кръстосване на продукта с традиционно отгледана царевица.
Член 2
Адресати на настоящото решение са държавите-членки.
Съставено в Брюксел на 22 април 1998 година.